A TANÁCS 1455/2001/EK RENDELETE
(2001. június 28.)
a marha- és borjúhús piacának közös szervezéséről szóló 1254/1999/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére1,
mivel:
(1) A hagyományos szarvasmarhatartás fenntartásának biztosítása céljából Franciaország tengerentúli megyéiben, az Azori-szigeteken, Madeirán, illetve a Kanári-szigeteken egyes mezőgazdasági termékek tekintetében bevezetendő különleges intézkedésekről szóló 1452/2001/EK2, 1453/2001/EK3 és 1454/2001/EK4 tanácsi rendelet egyedi létszámkorlát bevezetését írja elő az érintett régiókban külön jövedelemtámogatásra, anyatehénre vonatkozó támogatásra, illetve vágási támogatásra jogosult állatállományra vonatkozóan.
(2) Az 1254/1999/EK rendelet5 I. melléklete megállapítja az egyes tagállamokban regionális szinten külön jövedelemtámogatásra jogosult állatállomány maximális létszámát. Az említett rendelet II. melléklete megállapítja a nemzeti szinten anyatehénre vonatkozó támogatásra jogosult állatállomány maximális létszámát. Ezek a maximális állatlétszámok azonban nem befolyásolják az előző bekezdésben említett, egyedi határértékek bevezetését. Következésképpen a mai nappal elő kell írni, hogy Franciaország, Portugália és Spanyolország esetében a maximális állatlétszám keretében Franciaország tengerentúli megyéiben, az Azori-szigeteken, Madeirán, illetve a Kanári-szigeteken az érintett termelők részére egy adott referenciaévben kifizetett jövedelemtámogatások számán alapuló és kizárólag az említett régiók termelőire alkalmazandó, egyedi létszámkorlátot kell megállapítani a támogatásra jogosult állatállományra vonatkozóan. Az 1452/2001/EK, az 1453/2001/EK és az 1454/2001/EK rendeletben a külön jövedelemtámogatás és az anyatehénre vonatkozó támogatás tekintetében bevezetett egyedi létszámkorlátba még beleférő, támogatásra jogosult állatok számát hozzá kell adni az 1254/1999/EK rendelet I., illetve II. mellékletében foglalt maximális állatlétszámhoz,
ELFOGADTA EZT A RENDELETET:
1. cikk
Az 1254/1999/EK rendelet a következőképpen módosul:
(1) Az I. melléklet helyébe e rendelet I. mellékletének szövege lép;
(2) A II. melléklet helyébe e rendelet II. mellékletének szövege lép.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxemburgban, 2001. június 28-án.